Elina Rouhiainen

Elina Rouhiainen (s. 25. maaliskuuta 1988 Vantaa) on suomalainen lasten- ja nuortenkirjailija, joka tunnetaan erityisesti kirjasarjoistaan Susiraja ja Väki. Hän on kuvaillut kirjallisuuttaan nuorille suunnatuksi spekulatiiviseksi fiktioksi, paranormaaliksi romantiikaksi tai urbaaniksi fantasiaksi.

Elämä 
Elina Rouhiainen syntyi Vantaalla vuonna 1988. Hänen vanhempansa erosivat hänen ollessaan 7-vuotias. Tämän jälkeen hän asui äitinsä ja siskonsa kanssa. Hänen äitinsä työskenteli siivoojana ja hänen isänsä joutui työttömäksi, minkä vuoksi perheellä oli taloudellisesti tiukkaa. Rouhiainen harrasti muodostelmaluistelua kilpatasolla, mikä oli perheelle suuri taloudellinen panostus. Rouhiainen lopetti luistelun 18-vuotiaana.

Rouhiainen valmistui ylioppilaaksi Kallion ilmaisutaidon lukiosta 2007. Lukion jälkeen hän aloitti opinnot Jyväskylän yliopiston liikuntatieteellisessä tiedekunnassa toivoen mahdollisuutta hyödyntää taustaansa kilpaluistelijana. Hän huomasi kuitenkin pian, ettei opiskelupaikka ollut hänelle sopiva. Opintoihin liittyvää epävarmuuttaan hän purki lukemalla yhdysvaltalaista fantasiakirjallisuutta vampyyreista ja ihmissusista.

Syksyllä 2009 hän aloitti sosiologian opinnot Helsingin yliopistossa ja kirjoittamisen perusopinnot Jyväskylän yliopiston avoimessa yliopistossa. Saman vuoden lopulla hän alkoi työstää ensimmäistä romaaniaan. Syksyn 2010 hän vietti vaihto-opiskelijana Dublinin Trinity College -yliopistossa, minkä jälkeen hän tarjosi käsikirjoitusta kustantamoon ja solmi siitä Tammen kanssa kustannussopimuksen.

Rouhianen valmistui valtiotieteiden maisteriksi keväällä 2017. Hänen pro gradu -tutkielmansa käsitteli sukupuolikäsitystä transihmisistä kertovissa henkilökuvissa. Valmistumisensa jälkeen hän on työskennellyt täysipäiväisenä kirjailijana.

Ura 
Susiraja-sarja

Elina Rouhiaisen neliosainen Susiraja-sarja ilmestyi vuosina 2012–2015. Sarjan osat ovat nimeltään Kesytön (2012), Uhanalainen (2013), Jäljitetty (2014) ja Vainuttu (2015). Kirjasarja alkaa, kun helsinkiläinen Raisa muuttaa fiktiiviseen Kainuussa sijaitsevaan Hukkavaaran kylään ja ihastuu samaa koulua hänen kanssaan käyvään Mikaeliin. Juoneen liittyy ihmissusia, ja Rouhiainen on kuvaillut sarjaa paranormaaliksi romantiikaksi.

Väki-sarja

Elina Rouhiaisen Väki-trilogia ilmestyi vuosina 2017–2020. Trilogian osat ovat nimeltään Muistojenlukija (2017), Aistienvartija (2018) ja Unienpunoja (2020). Trilogian päähenkilö on 16-vuotias Kiuru, joka on taustaltaan romani ja asuu Helsingin Vuosaaressa. Hänellä on erityiskyky nähdä ihmisten muistot lintuina. Trilogian myöhempien osien tapahtumia sijoittuu myös muun muassa Pohjois-Irlantiin.

Muistojenlukija Topelius- ja Kuvastaja-palkinnot vuonna 2018. Teos oli myös Tulenkantaja-palkintoehdokkaana.

Tuotantoyhtiö Moskito Television ja viihdeyhtiö Kaiken Entertainment ovat hankkineet Väki-trilogian tuotteistus- ja tv-oikeudet. Kirjasarjan pohjalta on määrä työstää tv-sarjaa.

Nelimaantarinat-sarja

Nelimaantarinat-sarjan ensimmäinen osa Valkeantuoja ilmestyi vuonna 2021. Sarja on alakouluikäisille suunnattua fantasiakirjallisuutta. Se kertoo eri kansoihin kuuluvista lapsista, joiden on unohdettava aikuisilta opitut ennakkoluulonsa ratkaistaakseen valtakunnan rauhaa uhkaavan mysteerin. Rouhiainen on tehnyt Nelimaantarinoita yhteistyössä kuvittaja Kaisa Rannan kanssa.

Teokset
Susiraja-sarja
 
 
 
 
Väki-sarja
 
 
 

Nelimaantarinat

 Valkeantuoja. Helsinki: Minerva, 2021. ISBN 978-952-375-150-7.

Palkinnot ja ehdokkuudet
 Topelius-palkinto 2018 teoksesta Muistojenlukija (2017)
 Kuvastaja-palkinto 2018 teoksesta Muistojenlukija (2017)
 Tulenkantaja-palkintoehdokkuus teoksesta Muistojenlukija (2017)

Lähteet

Aiheesta muualla
 Elina Rouhiaisen kotisivut
 Rouhiainen Suomen Nuorisokirjailijoiden sivuilla
 
 

Suomalaiset lasten- ja nuortenkirjailijat
Vuonna 1988 syntyneet
Elävät henkilöt